4
Yeézu naaleengesibwa ni Isitáani
(Mariko 1:12-13; Luka 4:1-13)
1 Mála, Yeézu yeébeembelelwa no Omwooyo Mutakatíifu kuzeenda omu nsi yo obwoóma abone kuleengeswa ni Isitáani.* 2 Yaámala okwo ebilo makúmi aána, omu chilo na nyemisana naayeyima kulya ebyookulya. Aha muheleeluko, yaálumwa enzala bwooli. 3 Niho elyo Isitáani lyaamwiizáho libone kumuleengesa. Lyaámuzila liti, “Koólaaba íiwe oli Mutábani wa Múungu, galagile amabáale aga gahiinduke kuba emikaate.” 4 Náho Yeézu yaáligalulila aáti, “Omu Maandiko Amatakatíifu chaandikilwe chíti,
‘Omuuntu tiyaákuhicha kutuungwa ebyookulya† byoónka,
náho naatuúngwa habwa buli chigaambo
éecho echilikuluga omu kanwa ka Múungu.’+”
5 Niho elyo Isitáani lyaámutwáala Yeézu omu chikaali chitakatíifu cha Yeruzaléemu, lyaámweemeeleza aha luswi olula bwooli oluli aha nzu ya Múungu,‡ 6 lyaámugaambila liti, “Koólaaba íiwe oli Mutábani wa Múungu, yenaguze ahaansi. Tiwaákuhicha kuhutaala, habwo kuba eyaandikilwe omu Maandiko Matakatíifu eéti, ‘Múungu naalagíla bamaléeka boómwe ha bwaáwe,’ na káandi, ‘Nibakusutula, amagulu gaawe oteéza okeékuumpa ahi ibáale.’+”
7 Náho Yeézu yaáligaambila, “Káandi eyaandikilwe eéti, ‘Otamuleengesa Omukáma Múungu waawe.’+”
8 Niho, Isitáani kumutwáala Yeézu aha lugulu yi ibaanga lila bwooli. Aho, lyaámwoóleka obukáma bwóona bwe éensi hamo no obugéega bwaámo, 9 lyaámugaambila liti, “Kábilaaba noonteelela ebizwi no kuúndamya, niinkuha byóona ebi.” 10 Náho Yeézu yaáligaambila aáti, “Luheendeho aha, Isitáani we! Eyaandikilwe omu Maandiko Matakatíifu eéti,
‘Omulámye Omukáma Múungu waawe,
omugomookele weényini weénka.’+”
11 Niho elyo Isitáani kumuleka Yeézu aho. Ahonyini, bamaléeka ba Múungu beeza kumuheéleza Yeézu.
Yeézu naabaánza ikola lyoómwe aha bwéelu
(Mariko 1:14-15; Luka 4:14-15)
12 Obuchilo Yeézu yaáhuliile nka nikwo Yohana Omubatiza baámuta omu ibóhelo,§ yaázeenda omu nsi ya Galiláaya, 13 yaáhika okwo omuli Nazaréeti. Niho yaáfuluka Nazaréeti yaáza kutúula Kaperinaumu. Kaperinaumu ekaba eli aha ngeégeelo ye enyaanza ya Galiláaya, olubazu lwo omu mbíbi ze ebyaalo bya Zabuloni na Naftáali. 14 Chikabaho chítyo, chibone kuhikiilila echigaambo éecho Múungu akagaambisa omubáasi Isaya aáti,
15 “Éensi ya Zabuloni ne ya Naftáali,
omuháanda gwo kwoólekela aha nziba,
na buseeli yo omunóna gwa Yorodáani,
omuli Galiláaya áaho balikutuula abanyamahaánga,*
16 abaantu áabo abatuula omu nsiimbaazi,
baábona omwaanga muháango,
na áabo abalikutúula omu bibeho byo olufu,
baáyakilwa omwaanga gwa amacheelelélwa.”+
17 Kubaandiza obuchilo obwo, Yeézu yaábaanza kwoólekeelela abaantu aáti, “Mutamwe no kulekelela ebiheno byáanyu, habwo kuba obukáma bwo omu igulu bweéliliize.”
Yeézu naatóoza abaheémba boómwe
(Mariko 1:16-20; Luka 5:1-11)
18 Obuchilo Yeézu akaba naalibata aha ngeégeelo ye enyaanza ya Galiláaya, yaábona abadugu bábili, Simoni ogwo akaba naayétwa Peétero na Andrea, bakaba nibatéga eénfwi bwe emitégo, habwo kuba bakaba bali abategi. 19 Yaábagaambila aáti, “Mwiíze, muunkulaatile! Íinye niimbahiindula kuba abategi ba abaantu.”† 20 Ahonyini, baáleka emitégo yáabo, baámukulaatíla Yeézu.
21 Obuchilo Yeézu yeeliileho kache, yaábona abadugu abáandi bábili, bali Yakobo no omulumuna Yohana, batábani ba Zebedayo. Abo bábili bakaba bali omu bwáato hamo ne isébo, bakaba nibasoboólola emitégo yáabo. Yeézu yaábéeta bamukulaatile. 22 Ahonyini, basiga aho obwáato ne isébo, bamukulaatíla Yeézu.
Yeézu naayegesa abaantu no kuchíza abalwéele
(Luka 6:17-19)
23 Yeézu akaba azoongoloka omu chaalo chóona cha Galiláaya. Akaba naatáaha omu masomelo‡ no kweégesamo abaantu. Akaba naayolekeelela abaantu Empola Nzima zo obukáma bwo omu igulu no kuchíza amalwáala gáabo góona. 24 Empola za Yeézu zikaba nizikumuúka bwooli kuhika omu nsi yóona ya Siíria. Abaantu baátwáala abalwéele báabo bóona abeena amalwáala ga buli lugaanda. Omuli abo nyini, bakaba balimo abaabeele nibaagalazibwa bwooli, áabo abaabeele batiilwe na amazimu, abagwi be ebisiimbo, na abaabeele bali enséege.§ Yeézu yaábachiza bóona. 25 Mbwéenu, embága mpáango ya abaantu yaaba neemukulaatila kuluga omuli Galiláaya, Dekapoolisi,* Yeruzaléemu, Yudea na buseeli yo omunóna gwa Yorodáani.
* 4:1 Isitáani: Habwo obusoomboozi bwooli osome Obusoomboozi habwa Amagaambo Agagumile. † 4:4 Ebyookulya: Eyaandikilwe omu Chiyunani, omukaate. + 4:4 Osome Okwiizukwa kwe Ebilagilo 8:3. ‡ 4:5 Éenzu ya Múungu: Habwo obusoomboozi bwooli osome Obusoomboozi habwa Amagaambo Agagumile. + 4:6 Osome Enzina 91:11-12. + 4:7 Osome Okwiizukwa kwe Ebilagilo 6:16. + 4:10 Osome Okwiizukwa kwe Ebilagilo 6:13. § 4:12 Baámuta omu ibóhelo: Akabohwa habwo kuba akamukáama omutégeki Herode Antipasi habwe ebikolwa byoómwe bíbi byo kuswéela muka mweene wáabo. * 4:15 Abanyamahaánga: Habwo obusoomboozi bwooli osome Obusoomboozi habwa Amagaambo Agagumile. + 4:16 Osome Isaya 9:1-2. † 4:19 Abategi ba abaantu: Ensoonga yaáho ni nka nikwo bahwéele abaantu kuluga omu biheno byáabo no kubakoba hamo omu mbága ya abaantu ba Múungu. ‡ 4:23 Masomelo: Habwo obusoomboozi bwooli, osome echigaambo chi Isomelo omu Obusoomboozi habwa Amagaambo Agagumile. § 4:24 Enséege: No omuuntu alageele omubili gwe. * 4:25 Dekapoolisi: Ensoonga yaáyo ne emitúulo ikúmi. Éensi éezo bakaba nibeekala abaantu áabo abatali Abayahudi.